На основу члана 7. Закона о буџету Републике Србије за 2013. годину („Службени гласник РС”, брoj 114/12) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 – УС и 72/12),

Влада доноси

УРЕДБУ

О УСЛОВИМА И НАЧИНУ ПОДСТИЦАЊА ПРОИЗВОДЊЕ И ПРОДАЈЕ ПУТНИЧКИХ ВОЗИЛА ПРОИЗВЕДЕНИХ У РЕПУБЛИЦИ СРБИЈИ У 2013. ГОДИНИ

Члан 1.

Овом уредбом уређују се услови и начин подстицања производње и продаје путничких возила произведених у Републици Србији у 2013. години (у даљем тексту: путничка возила).

Подстицање производње и продаје се спроводи за моделе путничких возила чија производња и продаја, до дана ступања на снагу ове уредбе, није била предмет подстицаја од стране Републике Србије.

Члан 2.

Директни корисници подстицаја у смислу ове уредбе су произвођачи путничких возила у Републици Србији који обезбеде да пословне банке и лизинг куће у Републици Србији, физичким и правним лицима омогуће финансирање куповине путничких возила из члана 1. ове уредбе, на кредит односно лизинг, са каматом која не може бити већа од 3% на годишњем нивоу на кредите односно лизинг изражен у еврима, а индиректни корисници су крајњи купци.

Члан 3.

Средства за намене из члана 1. ове уредбе у износу 720.000.000,00 динара обезбеђена су Законом о буџету Републике Србије за 2013. годину („Службени гласник РС”, број 114/12), члан 7, Раздео 16 - Министарство финансија и привреде, Функција 410 - Општи економски и комерцијални послови и послови по питању рада, Економска класификација 454 - Субвенције приватним предузећима.

Расподела средстава из става 1. овог члана вршиће се плаћањем произвођачима путничких возила у Републици Србији у складу са пројектованом динамиком производње нових путничких возила.

Члан 4.

Подстицање производње и продаје путничких возила из члана 1. ове уредбе спроводи се умањењем малопродајне цене од стране произвођача за 3.000 евра, у динарској противвредности по средњем курсу Народне банке Србије на дан издавања рачуна.

У случају да се путничка возила из члана 1. ове уредбе продају преко овлашћених дистрибутера, односно дилерске мреже, цена не може бити већа од цене из става 1. овог члана.

Члан 5.

Министар надлежан за послове финансија и привреде ближе прописује начин спровођења подстицања производње и продаје путничких возила предвиђених овом уредбом.

Члан 6.

Право куповине нових путничких возила у складу са овом уредбом имају физичка и правна лица која имају пребивалиште, односно седиште на територији Републике Србије.

Члан 7.

Подстицање производње и продаје нових путничких возила примењиваће се до утрошка средстава из члана 3. ове уредбе, а најкасније до 31. децембра 2013. године.

Члан 8.

Надзор над спровођењем ове уредбе у делу који се односи на подстицање производње и продаје из члана 4. ове уредбе врши министарство надлежно за послове финансија и привреде.

Произвођачи путничких возила из ове уредбе, дужни су да министарству надлежном за послове финансија и привреде квартално достављају извештаје о броју возила продатих у складу са овом уредбом.

Члан 9.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду,

В Л А Д А

ПРЕДСЕДНИК